Tarybos reglamentas (EB) Nr. 2220/2000
2000 m. rugsėjo 28 d.
iš dalies keičiantis Reglamentą (EEB) Nr. 302/93 dėl Europos narkotikų ir narkomanijos stebėsenos centro įsteigimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) 1993 m. vasario 8 d. Taryba priėmė Reglamentą (EEB) Nr. 302/93 [3].
(2) Europos narkotikų ir narkomanijos stebėsenos centras (ENNSC) (toliau - "Stebėtojas"), bendradarbiaudamas su valstybėmis narėmis yra atsakingas už Europos narkotikų ir narkomanijos tinklo ("Reitox") sukūrimą bei jo veiklos koordinavimą.
(3) Europos Parlamentas 1998 m. rugsėjo mėnesio rezoliucijoje dėl Europos narkotikų ir narkomanijos stebėsenos centro 1997 m. metinės ataskaitos apie narkotikų problemas ES pažymėjo, kad esminiu dalyku laiko tai, jog Stebėtojas turi pradėti įjungti valstybes kandidates iš Vidurio ir Rytų Europos bei Kiprą į "Reitox" tinklą, o savo tyrimuose ir ataskaitose atsižvelgti į duomenis iš šių šalių.
(4) Reikia palaipsniui įtraukti valstybes kandidates į Stebėtojo veiklą ir esminių "Reitox" uždavinių vykdymą.
(5) Phare daugiašalės narkotikų programos konkretus tikslas yra teikti pagalbą Vidurio ir Rytų Europos valstybėms stiprinant ir plėtojant informacines sistemas bei tinklus, skirtus rinkti, doroti ir platinti duomenis apie narkotikus ir jų vartojimą šiose šalyse.
(6) Yra pageidautina Stebėtojui tiesiogiai patikėti struktūrinės techninės paramos projektų, skirtų valstybėms kandidatėms Vidurio ir Rytų Europoje bei kitoms valstybėms kandidatėms, įgyvendinimą informacijos srityje, įtraukiant šias šalis į Stebėtojo veiklą bei sukuriant struktūrinius ryšius su "Reitox" tinklu.
(7) Stebėtojas savo darbą privalo organizuoti taip, kad būtų aprėptos visos Phare šalys, dalyvaujančios Phare daugiašalėje narkotikų programoje, įskaitant Albaniją, Bosniją ir Hercogoviną bei buvusią Jugoslavijos Respubliką Makedoniją.
(8) Valstybėse kandidatėse bei valstybėse, tinkamose įgyvendinti Phare programą, Stebėtojo įgyvendinamus struktūrinės paramos projektus daugiausia sudaro veikla, susijusi su koordinavimu, apsikeitimu informacija, pažangiosios patirties perdavimu, struktūrinių ryšių su "Reitox" tinklu kūrimu bei stiprinimu, nacionalinių centrų steigimu ir tvirtinimu,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 302/93 iš dalies keičiamas taip:
1) 1 straipsnio 4 dalis pakeičiama taip:
"4. Nepažeidžiant 2 straipsnio D punkto 14 papunkčio, Centras neturėtų imtis jokių priemonių, kurios kokiu nors būdu peržengtų informacijos ir jos apdorojimo srities ribas.";
2) 2 straipsnio D punktas papildomas šiuo papunkčiu:
"14. Jis Europos Bendrijų Komisijos prašymu valstybėms kandidatėms ir valstybėms, turinčioms teisę pasinaudoti Phare programa, gali perduoti savo pažangiąją patirtį ir padėti kurti bei tvirtinti struktūrinius saitus su Reitox tinklu, steigti ir stiprinti nacionalinius centrus."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. rugsėjo 28 d.